钦定古今图书集成/明伦汇编/官常典/第635卷 > 长孙顺德
## 钦定古今图书集成/明伦汇编/官常典/第635卷 > 长孙顺德

按《唐书长孙无忌传》：“无忌族叔顺德，仕隋为右勋卫，
征辽，当行，亡命太原，素为高祖亲厚，太宗将起兵，令
与刘弘基募士于外。大将军府建，授统军，从平霍邑、
临汾、绛郡，有功，与刘文静击屈突通于潼关，顺德执
通以献，遂定陕县，以功进左骁卫大将军，封薛国公。
李孝常谋反，坐与交，削籍为民。岁馀，帝阅《功臣图》，见”
其像，怜之，遣宇文士及视顺德。顺德方颓然醉，遂召
为泽州刺史，复爵邑。顺德素少检，侈放自如，至是折
节为政，以严明称。先时守长多通饷问，顺德绳擿无
所容，遂为良吏。前刺史张长贵、赵士达占部中腴田
数十顷，夺之以给贫单。寻坐累还第。丧息女，感疾甚，
未几卒。遣使吊之，赠荆州都督，谥曰“襄。”